Richardson, Schmidt në Korenë e Veriut
Ish ambasadorit amerikan në OKB dhe presidenti ekezekutiv i kompanisë Google thonë se vizita është e një natyre humanitare
Ish ambasadori amerikan në Organizatën e Kombeve të Bashkuara Bill Richardson dhe presidenti ekzekutiv i kompanisë Google Eric Schmidt filluan sot një vizitë jo-zyrtare në Korenë e Veriut. Vizita e tyre është cilësuar si një mision humanitar. Vitet e fundit, Bill Richardson e ka vizituar disa herë Korenë e Veriut që është një vend komunist. Gjatë vizitës së tanishme, ai ka në plan të zhvillojë bisedime me zyrtarët vendas në lidhje me arrestimin e shtetasit koreano-amerikan Kenneth Bae, i cili po mbahet nën arrest nga Koreja e Veriut nën akuza të pa specifikuara për krime kundër shtetit. Departamenti amerikan i Shtetit e ka kritikuar udhëtimin e zotit Richardson. Por gjatë një ndalese në Pekin, zoti Richardson u tha sot gazetarëve se Departamenti i Shtetit nuk ka asnjë arsye të jetë i shqetësuar për vizitën e tij në Korenë e Veriut. Udhëtimi ndodh pasi Korea e Veriut kreu një provë me raketa me rreze të gjatë veprimi që i hap rrugën kryerjes së një prove të tretë me armë bërthamore. Ish ambasadori Richardson thotë se ai është i shqetësuar nga programi bërthamor i Koresë së Veriut dhe shpreson që ky udhëtim të ndihmojë Korenë e Veriut të lëvizë në “drejtimin e duhur”. Zoti Shmidt është përfaqësuesi kryesor i kompanisë Google për marrëdhëniet me entitetet politike dhe qeveritare dhe është përkrahës i madh i qasjes në internet për njerëzit në mbarë botën. Qasja në internet është e kufizuar në Korenë e Veriut. Vetëm të privilegjuarit dhe njerëzit me influencë kanë internet. Edhe mediat janë të kontrolluara nga shtetit. Pheniani kërkon që të gjitha radio stacionet dhe kanalet televizive të transmetojnë programet e miratuara nga qeveria.